O qıza
Ömür dedikləri, çarpaşıq bir yol,
O çarpaşıq yolun yolçusuyam mən. 
Gəl, yolum üstündə bir sözüm vardır, 
Gözəl qız, bu yolda Xızırım ol sən!

Sevda dedikləri çılğın bir dəniz,
Bən çıxdım denizə, qaldım yelkənsiz. 
Bən ölmək, qurtarmaq istəməm sənsiz, 
Sənsiz hər ikisi nə gündür bilsən?!

Söylərsəm dərdimi göydə yıldıza,
Olur pək pərişan dərd yaza-yaza...
Bir soran yoxdur ki, o gözəl qıza - 
Verdiyi dərdlərin dərmanı kimdən?!

Çılpaq omuzlara pərişan tellər 
Tökülər, aşiqi pərişan eylər.
Neyləyim, dərd bilən deyil bu ellər, 
Ağla, yazıq könlüm, yoxdur bir kimsən.
XX əsrin şeirləri